Fassbender 2008-ban Steve McQueen "Éhség" (Hunger) című életrajzi filmjében – amely a 2008-as cannes-i fesztiválon megnyerte az Arany Kamera díjat – a főszerepet játszotta. Bobby Sandset, az Ír Köztársasági Hadsereg tagját alakította, aki az ír egyesítésért harcolt, majd miután a belfasti Maze fegyházba zárták, nem politikai fogolyként bántak vele. Ezért kezdett éhségsztrájkba 1981-ben, halálra éheztette magát. Ezután még kilenc társa halt bele a sztrájkba. A film utolsó felvonásának felvétele előtt a forgatás tíz hétre leállt, hogy Fassbender le tudjon adni körülbelül 19 kilogrammot, és így hitelesen tudja játszani a haldokló Sandset. A színész Los Angelesbe utazott, és egy lakást bérelt Venice Beach közelében. Ott jógázott, naponta 7 kilométert gyalogolt, és diétázott: csak bogyókat, diót és szardíniát ehetett. Az első öt héten naponta 900 kalóriát evett. Mikor visszatért Belfastba, körülbelül 57 kilogramm volt. A filmben nyújtott alakításáért Brit Független Filmdíjat kapott, illetve Európai Filmdíjra is jelölték.